b'\n_START_ARTICLE_\nOto Detela\n_START_SECTION_\n\xc5\xbdivljenje in delo\n_START_PARAGRAPH_\nOto(n) Detela se je rodil na Ajmanovem gradu v Svetem Duhu pri \xc5\xa0kofji Loki o\xc4\x8detu Danijelu Deteli in materi Jo\xc5\xbeefi, rojeni Dietrich. Bil je konzervativni politik, \xc4\x8dlan Slovenske ljudske stranke. Ve\xc4\x8d kot trideset let je bil poslanec v Kranjskem de\xc5\xbeelnem zboru. Od leta 1890 do 1906 je bil de\xc5\xbeelni glavar Kranjske. Cesar Franc Jo\xc5\xbeef mu je leta 1898 za zasluge podelil vite\xc5\xa1ki red \xc5\xbeelezne krone III. stopnje, kar mu je posledi\xc4\x8dno prineslo tudi dedni plemi\xc5\xa1ki stan._NEWLINE_Leta 1907 ga je cesar Franc Jo\xc5\xbeef imenoval za dosmrtnega \xc4\x8dlana gosposke zbornice (zgornjega doma) avstrijskega dr\xc5\xbeavnega zbora. Detela je bil poleg Frana Miklo\xc5\xa1i\xc4\x8da edini Slovenec, ki je dosegel \xc4\x8dast \xc4\x8dlanstva v avstrijski gosposki zbornici.'